Hjónin Elín Þorsteinsdóttir og Sverrir Vilbergsson hafa verið valin Grindvíkingar ársins 2019 fyrir óeigingjarnt starf í þágu eldri íbúa Grindavíkur . Tilgangurinn með nafnbótinni Grindvíkingur ársins er að þakka íbúum í Grindavík fyrir þeirra framlag til þess að gera góðan bæ betri , m.a. með fyrirmyndar háttsemi eða atferli . Til greina koma þeir sem unnið hafa óeigingjarnt starf á undanförnum árum og haft jákvæð áhrif á nærumhverfi sitt . Í hverri viku mætir Ella og gefur fólkinu í Víðihlíð dekur , handsnyrtingu , nudd , vax og naglalökkun . Þá heldur Ella utan um útskurðinn og tekur á móti nýjum og gömlum félögum með opnum örmum . Ella sér einnig um kortagerðina í félagsstarfinu . Sverrir hefur verið duglegur að gefa af sér til eldri borgara líka en ásamt því að mæta og lesa í Miðgarði fyrir fólkið þar þá hefur hann einnig séð um að að lesa jólasögur á aðventunni og lesið upp tölur í bingói undanfarin ár . Sverrir var í stjórn Félags eldri borgara hér áður . Bæði koma Ella og Sverrir mikið í dagþjálfunina og spjalla við fólkið í Víðihlíð . Þau eru ávallt boðin og búin til að aðstoða ef þau eru beðin um það . Þessi heiðurshjón gefa bæði mikið af sér og vilja öllum vel . Þau taka ekkert fyrir það sem þau eru að gera annað en ánægjuna . Fjöldi tilnefninga bárust um Grindvíking ársins en valnefnd fer yfir tilnefningarnar og var hún sammála um að Elín og Sverrir ættu þessa heiðursnafnbót skilið . Viðurkenningin verður afhent formlega á Þrettándagleðinni 6. janúar næstkomandi . Við óskum Ellu og Sverri innilega til hamingju með nafnbótina og hvetjum bæjarbúa auðvitað til að fjölmenna á Þrettándagleðina á mánudaginn kemur ! Opnunartími á bæjarskrifstofum :